Likumprojekts

**Grozījumi Veterinārmedicīnas likumā**

Izdarīt Veterinārmedicīnas likumā (Latvijas Republikas Saeimas un Ministru Kabineta Ziņotājs, 2001, 11. nr.; 2002, 2. nr.; 2003, 4., 6., 15. nr.; 2004, 9., 18., 23. nr.; 2006, 9. nr.; 2009, 3., 14. nr.; Latvijas Vēstnesis, 2009, 196. nr.; 2010, 99. nr.; 2011, 112. nr.; 2012, 50. nr.; 2013, 80. nr.; 2014, 199. nr.; 2015, 29. nr.; 2017, 75. nr.; 2019, 248A. nr.; 2020, 244. nr.) šādus grozījumus:

1. Papildināt 21.panta ceturto daļu pēc vārda "mikroshēmu" ar vārdiem "reģistrāciju Lauksaimniecības datu centra mājas (istabas) dzīvnieku reģistra datubāzē".

2. Papildināt likumu ar 21.3pantu šādā redakcijā:

"**21.3pants.** Pašvaldība nodrošina normatīvajos aktos par mājas (istabas) dzīvnieku reģistrācijas kārtību noteikto suņa apzīmēšanas un reģistrācijas prasību izpildes uzraudzību un kontroli attiecīgajā administratīvajā teritorijā saskaņā ar pašvaldības saistošajiem noteikumiem."

3. Izteikt 25. panta 6. punktu šādā redakcijā:

"6) kārtību, kādā mājas (istabas) dzīvnieku apzīmē, reģistrē un izslēdz no reģistra, maksājuma apmēru par mājas (istabas) dzīvnieka reģistrēšanu, kā arī samaksas kārtību;".

4. Papildināt 59. panta 17. punktu ar trešo un ceturto teikumu šādā redakcijā:

"Ja suni ieved no citas valsts, 10 dienu laikā pēc tā ievešanas ir pienākums nodrošināt, ka tam ir mājas (istabas) dzīvnieka pase un tas uz dzīvnieka īpašnieka vārda vai uz tās personas vārda, kura veterinārajā (veselības) sertifikātā ir norādīta kā suņa saņēmējs, ir reģistrēts Lauksaimniecības datu centra mājas (istabas) dzīvnieku reģistra datubāzē. Ja suni paredzēts atsavināt, šis pienākums izpildāms līdz atsavināšanas brīdim."

5. Papildināt pārejas noteikumus ar 32. un 33. punktu šādā redakcijā:

"32. Ministru kabinets līdz 2021. gada 31. decembrim izdod šā likuma 25. panta 6. punktā minētos noteikumus.

33. Līdz šā likuma 25. panta 6. punktā minēto Ministru kabineta noteikumu spēkā stāšanās dienai ir spēkā Ministru kabineta 2011. gada 21. jūnija noteikumi Nr. 491 "Mājas (istabas) dzīvnieku reģistrācijas kārtība", ciktāl tie nav pretrunā ar šo likumu."

Zemkopības ministrs

K. Gerhards